# Mapes de Bartomeu Colom

Els mapes de Bartomeu Colom són un conjunt de tres apunts dibuixats el 1506 probablement per Alessandro Zorzi a partir de les informacions que li va proporcionar Bartomeu Colom, germà de Cristòfor Colom.

## Descripció

Són tres mapes: el primer representa les Índies occidentals, el segon Àfrica i el tercer Àsia.

### El mapa de les Índies

Al mapa de les Índies es representen Espanya, anomenada al mapa Spagnia , l'oest d'Àfrica, les Antilles i la costa nord d'Amèrica del Sud, anomenada Mondo Novo , unida a Àsia. L'equador i el tròpic de Càncer es representen mitjançant línies horitzontals, la primera d'elles graduada.
El mapa resumeix admirablement els errors d'estimació de distàncies d'En Colom: amb aquesta incorrecta estimació, pensava haver aconseguit les costes orientals d'Àsia. Amèrica del Sud, al nord de la qual es troben les Antilles, apareix d'aquesta manera unida a Àsia; al sud-oest del mapa, en el punt d'unió dels dos continents, s'hi pot veure Catigara, aparentment la Kattigara de Ptolemeu, que la localitzava en la seva Geographia 180° graus a l'est d'Europa occidental, distància curiosament respectada al mapa, encara que Colom pensés que la distància real entre la costa oest d'Europa i l'est d'Àsia era de tan sols 135º. Per Colom es tractava de l'estret entre la Península Malaia i Indonèsia pel qual es comuniquen els mars de la Xina i l'Índic.
Les Antilles se situen molt al nord de la seva autèntica ubicació, per davant de Cuba, i independents del continent asiàtic a què Colom creia haver arribat.

## Història

Bartomeu Colom va acompanyar Cristòfor Colom en el seu quart viatge, en 1502-1504. Després del naufragi a Jamaica, Cristóbal va escriure una carta al rei Ferran II d'Aragó on l'informava de les seves exploracions a Veragua (Nicaragua i Panamà). En tornar a Espanya Bartolomé va tractar d'obtenir l'aprovació del rei per colonitzar i cristianitzar les terres descobertes a la costa d'Amèrica Central. En 1506 va viatjar a Roma per tal d'obtenir cartes de recomanació del papa Juli II, sense èxit. A Roma va conèixer a Alessandro Zorzi, un cartògraf venecià que col·leccionava els relats dels exploradors, i li va mostrar la carta de Colom. Zorzi el va ajudar en la traducció de la carta, afegint en els seus marges els esbossos dels tres mapes, d'acord amb les explicacions proporcionades per Bartolomé.
Els mapes es troben en l'actualitat en l'anomenat Còdex Zorzi, a la Biblioteca Nazionale Centrale de Florència, a Florència.

## Referències

* ↑ Cartografia històrica , pàg. 58.
* ↑ «Index of Renaissance Maps.». Arxivat de l'original el 2012-01-11. [Consulta: 18 març 2011].
* ↑ Segons altres fonts, però, Bartolomé no va arribar a trobar-se amb Zorzi, però va deixar un mapa i la seva descripció a un canonge de Santa Maria del Laterà, que es els hauria fet arribar a Zorzi

## Fonts

* J. Siebold, Slide # 304 Monograph: Sketch mapes of the equatorial belt of the world Arxivat 2012-01-11 a Wayback Machine., en anglès.
* Dora Beale Polk, The Island of California: A History of the Myth , U of Nebraska Press, 1995, ISBN 0803287410, pàg. 42-44
* Thomas Suarez, Early Mapping of the Pacific , Tuttle Publishing, 2004, ISBN 0794600921, pàg. 31, 36
* Alvaro Velho, João de Sá, Ernest George Ravenstein, A Journal of the First Voyage of Basc Da Gama, 1497-1499 , 1898, pàg. XIX «Enllaç».
* Henry Harrisse, Christophe Colomb , 1884, page 206 «Enllaç».
* VV. AA., Cartografia històrica de la trobada de dos mons , Institut Nacional d'Estadística, Geografia i Informàtica, Mèxic i Institut Geogràfic Nacional, Espanya, 1992, ISBN 84-7819-044-9